text: Skovsvin læssede fyldte flyttekasser af i skoven
  15 februar 2016 kl. 15.04
  Debatten raser efter et Facebook-opslag i Fredericia om skovsvin, der har læsset fyldte flyttekasser af ved Trelde Næs
  Mandag formiddag var Lene Majeske Dan Andersen fra Fredericia Kommune sat til at rydde op.
  - Utroligt, at folk synes, at det er i orden at smide sådan noget ude i naturen, siger hun til TV SYD.
  Efterhånden blev traileren fyldt  godt op med flyttekasser med skrald. 
  - Nu fandt vi lige noget med navn på. Det gemmer vi – og eventuelt bliver der sendt en regning til vedkommende for oprydningen.
  - Vi har med jævne mellemrum de her lidt store sager, hvor det er store ting, der er læsset af, siger skovløber Jakob Gade til TV SYD.
  Han kan berette om køkkener, byggematerialer,  rester fra slagterarbejde, sofaer, stole og borde.
  - jeg ved simpelthen ikke, hvorfor folk gør det? Der er rig mulighed for at komme af med affaldet på lossepladser og genbrugsstationer, noterer skovløberen.
  - Vi har aldrig set nogen læsse af. Så det kan være hr. og fru Hansen, tilføjer Lene Majeska Dan Andersen.
  